উপনির্বাচন শেষ হওয়ার পরদিনই ফের সাংগঠনিক বৈঠকে তৃণমূলনেত্রী। সংগঠন যে তিনি নিজেই চালাচ্ছেন তা নতুন বছর পড়ার সঙ্গে সঙ্গেই বোঝা যাচ্ছে। গত এক মাসে বেশ কয়েকটি সাংগঠনিক বৈঠক হয়েছে তৃণমূলনেত্রীর কালীঘাটের বাড়িতে। আজ দলের সব জেলা সভাপতির সঙ্গে বৈঠকে বসছেন মমতা। সামনেই পুরসভা নির্বাচন। সারদাকাণ্ডে দলের অস্বস্তি তুঙ্গে। পাশাপাশি রাজ্যে শক্তি বাড়াচ্ছে বিজেপি। সঙ্গে রয়েছে মুকুল রায়কে নিয়ে নানা জল্পনা। এসবের মধ্যেই আজ বৈঠকে বসছেন মমতা। এর আগে জানুয়ারি মাসে সাংগঠনিক প্রস্তুতি ঝালিয়ে নিতে জরুরি বৈঠক ডেকেছিলেন মমতা বন্দ্যোপাধ্যায়। পুরভোটকে সামনে রেখে এর মধ্যেই প্রস্তুতি শুরপ করে দিয়েছেন তিনি। পরিবহণ মন্ত্রী জেলে। তাই পরিবহণ মহলে জমি ফিরে পেতে আসরে নামলেন মুখ্যমন্ত্রী। দরাজ হাতে ট্যাক্সি-অটো-বাস-ম্যাটাডোর চালকদের জন্য ঘোষণা করলেন বীমা সহ একগুচ্ছ কল্যাণমূলক প্রকল্প। তবে আসল চমক ট্যাক্সি রিফিউজাল আইনের সংশোধন। ৩ হাজার থেকে রিফিউজালের জরিমানা একধাক্কায় নামিয়ে এনেছেন ১০০তে।